Na temelju članka 48. Zakona o predškolskom odgoju i obrazovanju („Narodne novine“ broj 10//97, 107/07, 94/13, 98/19, 57/22 i 101/23) članka 74. Statuta Dječjeg vrtića „Leptir“ („Službeni glasnik Općine Sikirevci“ broj 4/25) članka 57. Pravilnika o upisu djece i o mjerilima upisa te o ostvarivanju prava i obveza korisnika usluga u Dječjem vrtiću „Leptir“ („Službeni glasnik Općine Sikirevci“ broj 4/25) i članka 30. Statuta Općine Sikirevci („Službeni vjesnik Brodsko-posavske županije“ broj 11/21 i „Službeni glasnik Općine Sikirevci“ broj 01/22, 7/23), Općinsko vijeće Općine Sikirevci na svojoj 27. sjednici održanoj dana 07. travnja 2025. godine donijelo je

**O D L U K U
o mjerilima za utvrđivanje cijene usluga
i načinu sudjelovanja roditelja ili skrbnika u cijeni programa Dječjeg vrtića „Leptir“**

Članak 1.

 Ovom Odlukom o mjerilima za utvrđivanje cijene usluga i načinu sudjelovanja roditelja u cijeni programa Dječjeg vrtića „Leptir“ (u daljnjem tekstu: Odluka) utvrđuju se programi koje Dječji vrtić „Leptir“ (u daljnjem tekstu: Dječji vrtić) ostvaruje i provodi, način utvrđivanja pune mjesečne cijene usluga programa Dječjeg vrtića, visina ekonomske cijene usluge za redovite programe, sufinanciranje programa Općine Vrpolje i Općine Sikirevci kao Osnivača (u daljnjem tekstu: Osnivači), utvrđivanje visine sudjelovanja roditelja ili skrbnika – korisnika usluga u punoj mjesečnoj cijeni usluga programa, smanjenja mjesečnog sudjelovanja u punoj cijeni usluga Dječjeg vrtića, oslobođenje od sudjelovanja u mjesečnoj cijeni usluga i način naplate usluga za sudjelovanje koje plaća roditelj / skrbnik – korisnik usluga.

Članak 2.

 Izrazi koji se koriste u ovoj Odluci, a imaju rodno značenje, koriste se neutralno i odnose se jednako na muški i ženski rod.

Članak 3.

 Osnivači Dječjeg vrtića osiguravaju sredstva za rad Dječjeg vrtića iz sredstava proračuna te osiguravaju stručnu i drugu potrebnu pomoć u svezi s poslovanjem Dječjeg vrtića.

 Roditelj ili skrbnik – korisnik usluge dužan je sudjelovati u cijeni programa Dječjeg vrtića ovisno o vrsti i trajanju programa.

Članak 4.

 Dječji vrtić ostvaruje i provodi usluge predškolskog odgoja i obrazovanja te skrbi o djeci rane i predškolske dobi kako slijedi:

-**redoviti programi** su programi njege, odgoja, obrazovanje, zdravstvene zaštite, prehrane i socijalne skrbi djece rane i predškolske dobi usklađeni s radnim vremenom zaposlenih roditelja ili skrbnika i razvojnim potrebama djeteta te njihovim mogućnostima i sposobnostima
- **programi javnih potreba** su programi za djecu rane i predškolske dobi s teškoćama u razvoju, programi za darovitu djecu rane i predškolske dobi i program predškole.

 Dio sredstava za programe javnih potreba u području predškolskog odgoja osigurava se u državnom proračunu.
 Program za djecu rane i predškolske dobi s teškoćama u razvoju i program za darovitu djecu Dječji vrtić će ostvarivati odnosno provoditi ukoliko se za to ukaže potreba i stvore uvjeti.
 Program predškole je obvezan za svu djecu u godini prije polaska u osnovnu školu.
 Program predškole za djecu koja pohađaju Dječji vrtić integriran je u redoviti program predškolskog odgoja Dječjeg vrtića koji se izvodi u odgojno-obrazovnoj skupini za djecu prije polaska u školu.
 Obveznik predškole koji ne pohađa Dječji vrtić upisuje program predškole u Dječjem vrtiću.
 Obvezni program predškole osim u Dječjem vrtiću može se provoditi u objektima Osnovne škole „Ivan Meštrović“ Vrpolje, Područna škola Stari Perkovci i Područna škola Čajkovci gdje su postojeći prostori opremljeni za rad programa predškole kao i u Osnovnoj školi „Ivan Filipović“ Velika Kopanica Područna škola Jaruge.

 Program predškole iz stavka 6. i stavka 7. ove Odluke financira se u cijelosti iz proračuna Osnivača.

Članak 5.

 Dječji vrtić može provoditi i druge programe kao što su programi ranog učenja stranih jezika te programe umjetničkog, kulturnog, vjerskog i sportskog sadržaja i druge programe ovisno o potrebama djece i zahtjevima roditelja odnosno skrbnika.

Članak 6.

 Program Dječjeg vrtića organizira se u pravilu u pet radnih dana tjedno osim za vrijeme državnih praznika i blagdana.

Članak 7.

 Programi Dječjeg vrtića organiziraju se i provode:

1. U sjedištu Dječjeg vrtića u Vrpolju, Hrvatskih branitelja 8 pod nazivom Dječji vrtić „Leptirić“
2. U Područnom odjelu „Sunčana“ u Sikirevcima, Ulica Vladimira Nazora 1

Članak 8.

 Program Dječjeg vrtića organizira se i provodi kao **redoviti program** i to:

* cjelodnevni program u trajanju od 10 sati dnevno koji uključuje 4 obroka (doručak, užina, ručak, užina),
* poludnevni program s ručkom u trajanju od 5-6 sati dnevno koji uključuje 3 obroka (doručak, užina, ručak)
* poludnevni program bez ručka u trajanju od 5-6 sati koji uključuje 2 obroka (doručak, užina).

Program predškole se organizira u trajanju i prema rasporedu utvrđenim Godišnjim planom i programom rada Dječjeg vrtića.

Ostali programi iz ove Odluke se provode u trajanju i prema rasporedu utvrđenom Godišnjim planom i programom rada Dječjeg vrtića.

Članak 9.

 Sredstva za programe koje organizira i provodi Dječji vrtić osiguravaju se:
- u proračunima Osnivača,
- sudjelovanjem roditelja ili skrbnika u cijeni programa odnosno sufinanciranjem dijela
 ekonomske cijene programa,
- iz sredstava proračuna drugih jedinca lokalne samouprave,
- iz sredstava županijskog proračuna,
- iz sredstava državnog proračuna.

Članak 10.

 Sredstva iz članka 9. ove Odluke uplaćuju se u Proračun Općine Vrpolje, IBAN HR 1323400091851400001.

Članak 11.

 Za obavljanje usluga programa iz članka 4. i članka 8 stavka 1. ove Odluke, ekonomska cijena programa izračunava se na osnovi godišnjih rashoda i procijenjenog prosječnog broja korisnika usluga programa Dječjeg vrtića za kalendarsku godinu.
 Ukupni godišnji rashodi iz stavka 1. ovoga članka obuhvaćaju troškove smještaja djece utvrđene Državnim pedagoškim standardom predškolskog odgoja i naobrazbe i to:

1. Izdatke za radnike
2. brutto plaće
3. naknade i materijalna prava radnika
4. Prehranu djece
5. Uvjete boravka djece:
6. materijalne izdatke
7. energiju i komunalije
8. tekuće održavanje objekta i opreme
9. Nabava namještaja i opreme
10. Nabava sitnog inventara

Članak 12.

 Visina ekonomske cijene redovitih programa Dječjeg vrtića mjesečno iznosi:
- za cjelodnevni program u trajanju od 10 sati dnevno = 535,00 eura
- za poludnevni program s ručkom u trajanju od 5-6 sati dnevno = 495,00 eura
- za poludnevni program bez ručka u trajanju od 5-6 sati dnevno = 465,00 eura

 U slučaju promijenjenih okolnosti, visinu ekonomske cijene utvrdit će Osnivači na prijedlog Upravnog vijeća svojim Odlukama.

Članak 13.

 Roditelj ili skrbnici – korisnici usluga Dječjeg vrtića koji imaju prebivalište na području općina Osnivača sudjeluju u ekonomskoj cijeni redovitih programa Dječjeg vrtića po pojedinom programu i iznosu kako slijedi:
- za cjelodnevnim programom u trajanju od 10 sati dnevno = 105,00 eura
- za poludnevni program s ručkom u trajanju od 5-6 sati dnevno = 85,00 eura
- za poludnevni program bez ručka u trajanju od 5-6 sati dnevno = 75,00 eura

Članak 14.

 Osnivači sufinanciraju razliku ekonomske cijene do punog iznosa visine ekonomske cijene po pojedinom programu i iznosu kako slijedi:

-za cjelodnevni program u trajanju od 10,00 sati dnevno = 430,00 eura
- za poludnevni program s ručkom u trajanju od 5 – 6 sati dnevno = 410,00 eura
- za poludnevni program bez ručka u trajanju od 5-6 sati dnevno = 390,00 eura

Članak 15.

 Roditelj ili skrbnik – korisnik usluga Dječjeg vrtića koji ima prebivalište na području druge jedinice lokalne samouprave odnosno koji imaju prebivalište izvan Općine Vrpolje i Općine Sikirevci sudjeluju u ekonomskoj cijeni redovitih programa u iznosu razlike između cijene koju podmiruje ili sufinancira nadležna jedinica lokalne samouprave sukladno odluci ili zaključku njenog predstavničkog tijela, a u protivnom roditelj ili skrbnik snosi ili plaća punu ekonomsku cijenu redovitog programa.

Članak 16.

 Visina ekonomske cijene redovitih programa iz članka 12. ove Odluke i sudjelovanje roditelja ili skrbnika u ekonomskoj cijeni redovitih programa iz članka 13. ove Odluke primjenjuje se i na program javnih potreba za djecu rane i predškolske dobi s teškoćama u razvoju.

Članak 17.

 Na temelju mjesečnih evidencija o prisutnosti djece u Dječjem vrtiću obračunava se cijena sudjelovanja roditelja ili skrbnika – korisnika usluga Dječjeg vrtića u punoj mjesečnoj cijeni iz članka 13. ove Odluke.

 Na temelju obračuna iz stavka 1. ovoga članka Dječji vrtić dostavlja račun svakom roditelju ili skrbniku – korisniku usluge najkasnije do 10-tog dana u tekućem mjesecu za prethodni mjesec.

 Roditelj ili skrbnik – korisnik usluga dužan je platiti sudjelovanje u punoj mjesečnoj cijeni usluga Dječjem vrtiću na temelju računa iz stavka 2. ovoga članka najkasnije do 20-tog u tekućem mjesecu za prethodni mjesec.

 Roditelj ili skrbnik – korisnik usluga uplaćuje mjesečnu cijenu usluga na račun Općine Vrpolje naveden u članku 10. ove Odluke.

Članak 18.

 Djeca roditelja ili skrbnika – korisnika usluga invalida s utvrđenim 100% invaliditetom temeljem rješenja ovlaštene komisije za utvrđivanje stupnja invaliditeta, oslobođena su plaćanja programa ranog i predškolskog odgoja i obrazovanja u cijelosti.

Članak 19.

 Djeca roditelja ili skrbnika – korisnika usluga kojemu je Rješenjem Centra za socijalnu skrb odobrena zajamčena minimalna naknada ili novčana pomoć te je to jedini izvor prihoda obitelji, oslobođena su plaćanja programa ranog i predškolskog odgoja i obrazovanja u cijelosti.

Članak 20.

 Pravo na oslobađanje od plaćanja programa ranog i predškolskog odgoja i obrazovanja u cijelosti utvrđuje Upravno vijeće Dječjeg vrtića na temelju dostavljene dokumentacije.

Članak 21.

 Roditelj ili skrbnik – korisnik usluga ima mogućnost nekorištenja usluga tijekom pedagoške godine najviše do jednog mjeseca u kontinuitetu zbog korištenja godišnjeg odmora. Godišnji odmor mora se najaviti najmanje 5 dana prije korištenja.

 Vrijeme nekorištenja usluga Dječjeg vrtića zbog godišnjeg odmora roditelj ili skrbnik – korisnik usluge plaća 50% od iznosa visine svoje uplate.

Članak 22.

 O izostanku djeteta iz Dječjeg vrtića tijekom mjeseca, roditelj ili skrbnik – korisnik usluga je dužan obavijestiti Dječji vrtić u roku od 24 sata o razlozima izostanka djeteta.
 Za dijete koje ne pohađa Dječji vrtić, a nema opravdani razlog (potvrda liječnika, korištenje godišnjeg odmora roditelja) plaća se puna mjesečna cijena programa.

Članak 23.

 Roditelji ili skrbnici djece – korisnici usluge za dijete koje zbog bolesti ne koristi program Dječjeg vrtića od 5 do 10 dana imaju pravo na umanjenje cijene programa Dječjeg vrtića u iznosu od 75% visine svoje uplate, a od 10 dana i duže bez prekida imaju pravo na umanjenje cijene programa dječjeg vrtića u iznosu od 50% visine svoje uplate, a na temelju potvrde liječnika za dane nedolaska u Dječji vrtić.

Članak 24.

 Rezervacija mjesta može trajati najviše jedan mjesec za koji roditelj ili skrbnik – korisnik usluga plaća 50% od cijene programa kojeg dijete koristi. Rezervacija mjesta mora se najaviti najmanje 5 dana prije korištenja.

Članak 25.

 Pravo na umanjenje sudjelovanja roditelju ili skrbniku korisnika usluga u cijeni programa Dječjeg vrtića iz članka 21. i članku 23. ove Odluke utvrđuje ravnatelj Dječjeg vrtića na temelju odgovarajuće dokumentacije.

Članak 26.

 Međusobna prava i obveze Dječji vrtić i roditelj ili skrbnik – korisnik usluge uredit će Ugovorom o pružanju usluge.

Članak 27.

 Dječji vrtić je dužan izvijestiti Osnivače:

- o broju djece koja koriste usluge Dječjeg vrtića i visini sredstava koja uplaćuju,
- o broju i strukturi djece koja su oslobođena temeljem ove Odluke.

Članak 28.

 Za sva ostala pitanja, prava i obveze koja nisu utvrđena ovom Odlukom primjenjuje se Pravilnik o upisu djece i o mjerilima upisa te o ostvarivanju prava i obveza korisnika usluga u Dječjem vrtiću „Leptir“ („Službeni glasnik Općine Sikirevci“ broj 4/25).

Članak 29.

 Ova Odluka stupa na snagu osmog dana od dana objave u „Službenom glasniku Općine Sikirevci“.

OPĆINSKO VIJEĆE
OPĆINE SIKIREVCI

Predsjednik Općinskog vijeća
 Tomislav Zovko, v.r.

Klasa: 601-02/25-01/8
Urbroj: 2178-26-02-25-01
Sikirevci, 07. travnja 2025. godine